BLAND บันทึกกำไรพิเศษคดีหุ้นกู้ 3 พันล้านเข้า Q2
บอร์ด BLAND อนุมัตินำเงินตั้งสำรองจากคดีหุ้นกู้พลิกกลับมาเป็นกำไร 3 พันล้าบาท งวดไตรมาส 1 ปี 2558-2559 สิ้นวันที่ 30 มิถุนายน กำไรต่อหุ้น 0.15 บาทต่อหุ้น โบรกฯแนะเก็งรับปันระหว่างกาล 0.10 บาท
9 มิ.ย. 2558

บอร์ดกรรมการบริษัท บางกอกแลนด์ จำกัด (มหาชน) หรือ BLAND อนุมัติให้โอนสำรองคดีหุ้นกู้ที่หมดอายุความแล้ว ประมาณ 3 พันล้านบาท กลับมาเป็นกำไรของบริษัทในไตรมาส 1 ปี 2558-2559 สิ้นวันที่ 30 มิ.ย.
 
เมื่อวันที่ 5 มิ.ย. คณะกรรมการ BLAND มีมติอนุมัติให้ตัดจำหน่ายหลักทรัพย์ประเภทหนี้ระยะยาว(หุ้นกู้ชนิดแลกเปลี่ยนได้ สกุลเงินดอลลาร์สหรัฐ กับสกุลเงินฟรังก์สวิส) พร้อมโอนกลับดอกเบี้ยค้างจ่ายของหุ้นกู้ฯดังกล่าวที่ได้บันทึกไว้ในบริษัทบางกอกแลนด์ (เคย์แมน ไอส์แลนด์) และ (บริษัทย่อยที่บริษัท ถือหุ้นร้อยละร้อย) จำนวน 2,526,564,151 บาท และ 417,520,411 บาท
กลับมาเป็นรายได้ของบริษัท จำนวน 2,944,084,563 บาท ในงบการเงินรวมของบริษัท สำหรับงวดไตรมาส 1 ปี 2558-2559 สิ้นสุดวันที่ 30 มิ.ย.2558 เนื่องจากรายการดังกล่าวส่วนหนึ่งได้มีคำพิพากษาศาลฎีกา แผนกทรัพย์สินทางปัญญาและการค้าระหว่างประเทศ หมายเลขแดงที่ ก.ค.202/2555 ได้ยกฟ้องโจทก์ เมื่อวันที่ 30 เม.ย.2558 เนื่องจากหนี้ขาดอายุความฟ้องร้องตามกฎหมาย
ทั้งนี้ ที่ปรึกษากฎหมายและฝ่ายกฎหมายของบริษัทได้มีรายงานความเห็นถึงบริษัทและคณะกรรมการบริษัทว่า ภาระหนี้ทั้งจำนวนของหุ้นกู้ชนิดแลกเปลี่ยนได้ทั้งสองสกุลเงินที่ได้รับบันทึกไว้ในงบการเงินรวมไม่อาจนำมาฟ้องร้องบังคับคดีกันได้อีกต่อไป และหากนำมาฟ้องร้องศาลจะพิพากษาว่าหนี้ขาดอายุความ ซึ่งเป็นไปตามแนวคำพิพากษาดังกล่าว
ก่อนหน้านี้ BLAND รายงานผลการซื้อหุ้นคืนกรณีเพื่อการบริหารทางการเงินว่า เมื่อวันที่ 15 ต.ค.2557 บริษัทได้เข้าซื้อหุ้นคืนในตลาดหลักทรัพย์ฯ จำนวน 11,372,200 หุ้น ราคาสูงสุด 2.00 บาทและต่ำสุด 1.98 บาท มูลค่ารวม22.63 ล้านบาท ขณะที่บริษัทเตรียมขึ้น เครื่องหมาย XD วันที่ 6 ก.ค.2558 เงินปันผล (บาท/หุ้น) จ่ายปันผล 0.05 บาท รอบผลประกอบการ วันที่ 1 ต.ค.2557-31 มี.ค.2558 วันจ่ายปันผล 14 ส.ค.2558
 
ด้านนักวิเคราะห์ระบุว่า กำไรในไตรมาสที่สองเฉพาะในส่วนของบันทึกกำไรพิเศษ 3 พันล้านบาทจากหุ้นกู้ ต่อจำนวนหุ้นบีแลนด์ 2 หมื่นล้านหุ้น โดยมีนโยบายไม่เกิน 50% ของกำไรสุทธิของบริษัทหลังหักภาษี และเงินสำรองตามกฎหมาย จะได้ปันผลที่ 0.075 บาทต่อหุ้น และหากรวมกำไรปกติอีกประมาณ 1.2 พันล้านบาท บริษัทจะสามารถจ่ายปันผลได้ไม่ต่ำกว่า 0.1 บาทต่อหุ้น หรือประมาณ 6-7%